recursal/SuperWikiNEXT-32B huggingface dataset:
**Segundo Abal Padín**, nado en Padrenda (Meaño) en 1913 e finado en Pontevedra o 13 de maio de 1938, foi un mestre e político galego.

Traxectoria
-----------

Foi mestre de Puerto de la Cruz en 1932. Mestre da escola de Castro de Agudín (Cea, Vilagarcía de Arousa) dende outubro de 1934. Afiliado á Federación de Trabajadores de la Enseñanza da UGT e a Agrupación Socialista de Vilagarcía de Arousa. Interveu en varios mitins na campaña do Frente Popular, e na do Estatuto de Autonomía. Co golpe de Estado do 18 de xullo de 1936 foi detido o 1 de agosto. Foi suspendido de emprego e soldo a principios de setembro. Estivo preso na Normal de Pontevedra e no campo de concentración da illa de San Simón. Xulgado en consello de guerra en Pontevedra por rebelión militar o 9 de febreiro de 1938, foi condenado a pena de morte. Foi executado en Pontevedra, ás 17:30 do 13 de maio, no quilómetro 1 da Avenida de Uruguai. En abril de 1940 abríronlle expediente de responsabilidades políticas.

Notas
-----

1. ↑  *El Pueblo Gallego*, 29-1-1936, p. 7.
2. ↑  *El Pueblo Gallego*, 7-2-1936, p. 11.
3. ↑  *Diario de Pontevedra*, 31-8-1936, p. 1.
4. ↑  *Diario de Pontevedra*, 8-2-1938, p. 2.
5. ↑  *El Compostelano*, 8-4-1940, p. 3.

Véxase tamén
------------

### Bibliografía

* Abuín Duro, Marcelino (2018). *La primavera rota. Vilagarcía de Arousa, 1936-1941*. Abegondo: Sociedad Bibliográfica de Galicia. ISBN 978-84-09-02453-7.

### Ligazóns externas

* Salgado Varela, Fernando (26/1/2012) "Dentro de dos o tres horas moriré"
* A derradeira carta do mestre.
* 

* Segundo Abal Padín na páxina web *Nomes e Voces*.

|  |  |
| --- | --- |
| Control de autoridades | 
* Wd: Q86102006
* DSBE: 42847\_abal-padin-segundo

 |
**Representación esquemática** dun navío de liña de tres pontes onde se observa a disposición da santabárbara:  
1) Pañol de municións.  
2) **Santabárbara**.  
3) Antepañol. Cuarto onde se cargaban de pólvora os cartuchos.  
4) Tapabalazo. Vía de auga tapada con táboas de madeira e ferros de chumbo.  
5) Tiro dobre. Requirido para crebar o casco do barco inimigo.  
6) Canón co seu soporte e aparellos.  
7) Zona de abordaxe.
A **santabárbara** é o pañol ou a paraxe destinada nos buques para custodiar a pólvora e o armamento, así como a cámara por onde se comunica ou se baixa a este pañol.

Recibe este nome pola imaxe de Santa Bárbara, patroa dos artilleiros, que xeralmente está colocada neste lugar.

Tamén se lle daba tal nome a unha rexión do extremo de popa da primeira cuberta do navío que se destinaba a gardar os equipamentos do condestable e que en moitos casos contiña os aloxamentos dalgún persoal ou era camareta dos gardamariñas.

Notas
-----

1. ↑  Definicións no *Dicionario da Real Academia Galega* e no Portal das Palabras para *santabárbara*.
**Segundo Leonardo Pérez López**, nado no Buriz, Guitiriz o 8 de decembro de 1948, é un historiador e teólogo galego.

Traxectoria
-----------

Estudou filosofía no Seminario Diocesano de Mondoñedo e na Universidade Pontificia de Salamanca onde se doutorou en 1983. Ampliou estudos en Roma e foi investigador do Arquivo Secreto do Vaticano. Foi tamén investigador do Consejo Superior de Investigaciones Científicas de Madrid. Foi profesor da Universidade Pontificia de Salamanca e do Instituto Teolóxico Compostelán e do Instituto Superior Compostelán de Ciencias Relixiosas dos que foi director. É catedrático de antropoloxía teolóxica, cóengo da catedral de Mondoñedo e desde 2009 capelán da Orde de Malta para Galicia e Asturias.

Foi membro do consello redactor das revistas *Cuadernos de Estudios Gallegos*, *Encrucillada*, *Boa Nova* e fundador e director da revista *Estudios Mindonienses* e director da revista *Rudesindus. Miscelánea de Arte e Cultura*. Membro da Academia Galega de Historiadores e do Instituto de Estudios Viveirenses e presidente da Academia de San Rosendo.

Publicou estudos sobre a Historia da Igrexa galega, a relixiosidade tradicional galega, as peregrinacións xacobeas, o labor social da emigración, o monacato galego e o desenvolvemento cultural galego. Reivindicou a San Rosendo de Celanova e a Aldara de Celanova como figuras claves na configuración histórica do país galego. O seu pensamento teolóxico é próximo a Joseph Ratzinger.

En novembro de 2011 foi nomeado arquiveiro da Catedral de Santiago de Compostela. Máis tarde, foi designado deán desa mesma catedral e tomou posesión do seu cargo en xaneiro de 2013.

Obra
----

* *O Buriz. Anacos da memoria* (2008), Instituto Teolóxico Compostelán. ISBN 978-84-9362-412-5.
* *A escola habanera dos Vilares (Guitiriz)* (2008), Instituto Teolóxico Compostelán. ISBN 978-84-9362-411-8.
* *Unha visita á terra de Parga en 1613* (2019), Xerión. ISBN 978-84-120210-8-0.
* *La diócesis de Mondoñedo vista por sus obispos* (2019), Instituto Teolóxico Compostelán. ISBN 978-84-120359-3-3.

Notas
-----

1. ↑  *La Academia mirará al pasado para, a partir de aí, pensar el futuro de Galicia* Arquivado 05 de decembro de 2014 en Wayback Machine. *La Voz de Galicia*, 25/11/2010.
2. ↑  *El teólogo y canónigo Segundo Leonardo Pérez López ha sido investido nuevo capellán de la Orden de Malta* *La Voz de Galicia* 29/11/2010.
3. ↑  "«Estudios Mindonienses», a mirada cristiá ante a historia" *La Voz de Galicia*, 18/7/2007.
4. ↑  Segundo Pérez López, José Manuel Sánchez Caro. *Ser cristiano en el siglo XXI: reflexiones sobre el cristianismo que viene.* Salamanca, 2001. ISBN 84-7299-509-7

|  |  |
| --- | --- |
| Control de autoridades | 
* Wd: Q582774
* Dialnet: 550115

 |
Representación do Segundo Concilio de Nicea nunha miniatura de, aproximadamente, o ano 1000
O **Segundo Concílio de Niceia** foi o sétimo concilio ecuménico do cristianismo, e o último en ser aceptado tanto pola Igrexa católica como pola ortodoxa. Reuniuse do 24 de setembro ao 23 de outubro de 787 en Nicea (sede do Primeiro Concilio de Nicea; agora İznik en Turquía). O tema central foi a lexitimidade da veneración de imaxes de santos que suprimira un edicto do Imperio Bizantino durante o reinado de León III (717 - 741), e que seu fillo Constantino V (741 - 775) aplicara ferreamente.

Historia
--------

A veneración de iconas fora definitivamente abolida polas medidas enérxicas de Constantino V co apoio do Concílio de Hieria (754). Estas tendencias iconoclastas compartíaas o novo emperador, León IV. Tras a súa morte prematura, a súa viúva Irene, como rexente de Constantino VI, desexaba restaurar a veneración de iconas. O concilio de Hieria non tivera a participación das igrexas occidentais e polo tanto non fora aceptado por toda a igrexa, e foi formalmente desacreditado cando Tarasio sucedeu a Paulo o Novo como patriarca de Constantinopla no ano 784. Tarasio desexaba un achegamento ás igrexas occidentais, e convocou un novo concilio, convidando ao papa Hadrián I que aceptou.

O concilio celebrou unha primeira reunión no ano 786, na Igrexa dos Santos Apóstolos de Constantinopla, secasí tras as protestas dos membros da delegación de Roma, que miraban a Constantinopla con desconfianza, disolveuse e trasladouse a Nicea. Participaron cerca de 350 persoas, 308 bispos ou os seus representantes. O patriarca Tarasio presidiu o concilio, celebrándose sete sesións. O concilio concluíu permitindo a veneración das iconas seguindo as pasaxes bíblicas do Êxodo 25:19, Números 7:89, Hebreos 9:5, Ezequiel 41:18 e Xénese 31:34.

Notas
-----

1. ↑  Ostrogorsky, George. *History of the Byzantine State*. New Brunswick:Rutgers University Press, 1969. ISBN 0-8135-0599-2. Páx.:178.
2. ↑  Gibbon, Edward. *The Decline and Fall of the Roman Empire*. New York: Random House Inc. 1995. ISBN 0-679-60148-1. Páx.: 1693.

|  |  |
| --- | --- |
| Control de autoridades | 
* Wd: Q187201
* WorldCat
* VIAF: 140413644
* EBID: ID
* GEC: 0045962
* GND: 4032380-8
* LCCN: n84177500
* NKC: olak2007396403
* SUDOC: 029595258

 |
*Die Wochenstube* - "O cuarto para a semana", arredor de 1770 por Daniel Chodowiecki, ilustrando as primeiras horas posparto, o período de axuste durante o cal o sistema reprodutivo da muller volve ó seu estado non grávido.
Na fisioloxía humana, o **puerperio** é o período que inmediatamente segue ó parto e que se estende o tempo necesario (normalmente 6-8 semanas, ou 40 días) para que o corpo materno —incluíndo as hormonas e o aparello reprodutor feminino— volvan ás condicións prexestacionais, minorando as características adquiridas durante o embarazo. No puerperio, tamén se inclúe o período das primeiras 24 horas despois do parto, que recibe o nome de posparto inmediato.

Se os fenómenos se suceden naturalmente e sen alteracións, o puerperio será normal ou fisiolóxico, en caso contrario será irregular ou patolóxico. Trátase dun período moi importante, xa que é o tempo de aparición dos factores que encabezan as causas de mortalidade materna, como as hemorraxias posparto, entre outras. Por iso, durante o puerperio adóitase ter controlados os parámetros vitais e a perda de sangue maternos.

O enfoque principal do coidado durante o puerperio é asegurar que a nai estea saudable e en condicións de coidar do seu meniño, equipada coa información que requira para a lactación materna, a súa saúde reprodutiva, planificación familiar e os axustes relacionados á súa vida.

Durante este período de transición biolóxica, o acabado de nacer pasa á súa vez por un estado de adaptación extrauterina, unha das transicións fisiolóxicas de maior repercusión até a morte.

Notas
-----

1. ↑  Definicións no *Dicionario da Real Academia Galega* e no Portal das Palabras para *puerperio*.

|  |  |
| --- | --- |
| Control de autoridades | 
* Wd: Q749115
* BNCF: 17155
* BNE: XX527722
* BNF: 120021575
* EBID: ID
* GEC: 0135633
* GND: 4190135-6
* JSTOR: postpartum-period
* LCCN: sh85108919
* MAG: 2910378051
* NDL: 00570200
* NKC: ph127799

 |

|  |  |
| --- | --- |
| Identificadores | 
* eMedicine: 260187
* MeSH: D049590
* MeSH: G08.686.702
* UMLS: C0032804

 |
**Samadhi** (sánskrito: समाधि) nas escolas hinduísta, budista, xainita e Sikh, é un alto estado de concentración na meditación, ou *dhyāna*. Na tradición do ioga, é o oitavo e último estadio mencionado nos *Yoga Sūtras* de Patañjali.

Ten sido descrito coma un estado de conciencia adual no que a conciencia do suxeito que experimenta se funde coa do obxecto observado, e no que a mente torna acougada, centrada ou concentrada, mentres a persoa permanece consciente.

En budismo tamén se pode referir a un estado no que a mente permanece en estado de calma mais non se funde co obxecto de atención, permitindo deste xeito a observación deste e así mellorar o grao de apercepción do fluxo cambiante da experiencia.

Conceptos análogos
------------------

De acordo co libro "God Speaks" escrito por Meher Baba, os termos sufís *fana-fillah* e *baqa-billah* son análogos a *nirvikalpa samadhi* e *sahajā samādhi* respectivamente.

Notas
-----

1. ↑  Diener Michael S. ,Erhard Franz-Karl and Fischer-Schreiber Ingrid, *The Shambhala Dictionary of Buddhism and Zen*, ISBN 0-87773-520-4
2. ↑  Dictionary.com (liga directamente coa definición de samadhi do diccionario *(en inglés)*)
3. ↑  Richard Shankman, *The Experience of Samadhi - an in depth Exploration of Buddhist Meditation*, Shambala publications 2008
4. ↑  *"God Speaks"* por Meher Baba, Dodd Meade, 1955, 2nd ed. p.316

---

|  |  |
| --- | --- |
| Este artigo tan só é un bosquexo |  *Este artigo é, polo de agora, só un bosquexo. Traballa nel para axudar a contribuír a que a Galipedia mellore e medre.* |

---


|  |  |
| --- | --- |
| Control de autoridades | 
* Wd: Q2217023
* BRE: 3529967
* EBID: ID
* GND: 4212206-5
* NDL: 00570169
* NKC: ph839893

 |
Imaxe tomada polo Hubble.Imaxe tomada polo Hubble.
A coñecida como **Proxima Centauri** é unha estrela da constelación de Centauro, a 4,244 anos luz da Terra, a estrela máis próxima ó noso Sol (e a nós), de onde lle ven o nome. Foi descuberta en 1915 por Robert Innes.

A súa luminosidade é baixa, polo que a pesar da súa veciñanza non se pode ver a ollo nu dende a Terra (magnitude aparente de 11,13). Pertence á secuencia principal, e é unha 'estrela fulgurante', que cambia de xeito súbito o seu brillo debido á actividade magnética, e chega a xerar unha emisión total de raios X semellante á producida polo Sol. Forma parte dun sistema estelar triplo, o Sistema de Alfa Centauri, coas estrelas Alfa Centauri A e Alfa Centauri B, sendo nomeada como **Alfa Centauri C**. Na actualidade ten unha separación do par A-B de 21 950 UA, orbitándoas cun período orbital de 550 000 anos.

É unha estrela anana vermella cunha masa aproximada dun oitavo da masa do Sol (M☉), e unha densidade media aproximadamente 33 veces a do Sol. Debido á proximidade coa Terra coa Proxima Centauri, pódese medir directamente o seu diámetro angular. O seu diámetro real é aproximadamente un sétimo do diámetro do Sol.

A mestura do combustible estimada no núcleo de Proxima Centauri a través da convección e a súa taxa de produción de enerxía relativamente baixa significa que será unha estrela de secuencia principal durante outros catro billóns de anos.

Ten un planeta, Proxima Centauri b, descuberto en 2016. Orbita a estrela a unha distancia de aproximadamente 0,05 AU (7,5 millóns de km) cun período orbital de aproximadamente 11,2 días terrestres. A masa estimada do planeta é polo menos 1,3 veces a da Terra. A temperatura de equilibrio de Proxima b estímase que se atopa dentro do rango onde a auga podería existir como líquido na súa superficie, situándoa dentro da zona habitable de Proxima Centauri, aínda que debido a que Proxima Centauri é unha anana vermella e unha estrela flamante, non se prevé que poida soportar a vida.

Notas
-----

1. ↑  "Proxima Centauri, nuestra vecina de al lado". *www.esa.int* (en inglés). Consultado o 2020-03-18.
2. ↑  "ESO - 2003". *web.archive.org*. 2008-06-16. Archived from the original on 16 de xuño de 2008. Consultado o 2020-03-19.
3. ↑  Dunkley, J.; Komatsu, E.; Nolta, M. R.; Spergel, D. N.; Larson, D.; Hinshaw, G.; Page, L.; Bennett, C. L.; Gold, B. (2009-02-01). "Five-Year Wilkinson Microwave Anisotropy Probe (WMAP) Observations: Likelihoods and Parameters from the WMAP data". *The Astrophysical Journal Supplement Series* **180** (2): 306–329. ISSN 0067-0049. doi:10.1088/0067-0049/180/2/306.
4. ↑  Anglada-Escudé, Guillem; Amado, Pedro J.; Barnes, John; Berdiñas, Zaira M.; Butler, R. Paul; Coleman, Gavin A. L.; de la Cueva, Ignacio; Dreizler, Stefan; Endl, Michael (2016-08). "A terrestrial planet candidate in a temperate orbit around Proxima Centauri". *Nature* **536** (7617): 437–440. ISSN 0028-0836. doi:10.1038/nature19106.

|  |  |
| --- | --- |
| Control de autoridades | 
* Wd: Q14266
* ARINCS: 01140
* BRE: 3179853
* EBID: ID
* SIMBAD: NAME Proxima Centauri

 |
**Sam Webb**, nado o 16 de xullo de 1945, é un político comunista estadounidense, que foi secretario xeral do CPUSA entre 2000 e 2014. Webb, que reside na cidade de Nova York, naceu en Maine e graduouse en 1967 pola St. Francis Xavier University, na provincia canadense de Nova Escocia. Obtivo unha Mestría en Economía pola Universidade de Connecticut.

As súas posicións públicas foron críticas co actual goberno dos Estados Unidos, as institucións e a estrutura de clases, pero relativamente acrítica dos principios do Goberno estadounidense, por exemplo, a democracia e dos controis e equilibrios, o cal é coherente coas políticas actuais do CPUSA. Webb é un firme defensor do socialismo e a democracia.

Webb liderou ao CPUSA cando se tomou a decisión para apoiar a algúns candidatos do Partido Demócrata nas eleccións presidenciais de 2004. Aínda que o CPUSA, en canto aos dous principais partidos como capitalistas, considera que a dominación republicana é perigosa. Webb argumentou que os traballadores e a propia democracia están en perigo se os republicanos están no poder.

Webb argumentou que a política independente debe facerse de maneira que se constrúa confianza e vitorias, non na forma habitual que é visto como un escenario de perder, mesmo polos proponentes de terceiros partidos como eles.

O liderado de Webb deu lugar a novos desenvolvementos no pensamento político comunista de Estados Unidos, o activismo, e a apertura. Isto inclúe o desenvolvemento dun amplo debate sobre o socialismo e a forma de chegar máis lonxe xunto cos debates e análises das cuestións claves da democracia.

É o autor de "Reflections on Socialism", un documento que reflicte as ideas que se presentaron por primeira vez en 2005 no Foro de Esquerda en Nova York. Este documento, cuxo propósito é iniciar un diálogo nacional sobre o socialismo onte, hoxe e mañá, sinala que o socialismo é unha vez máis obxecto de debate no movemento sindical, o movemento estudantil, as revistas populares e, desde logo, nos corredores do poder en todo o mundo.

Webb viaxou á República Popular da China, ao Reino Unido, a Vietnam e a Cuba, onde se reuniu con varios líderes comunistas e socialistas. Tamén representou ao CPUSA na reunión mundial de partidos comunistas que tivo lugar en Atenas, Grecia, en decembro de 2011.

Véxase tamén
------------

### Ligazóns externas

* *Archive.org* Entrevista con Sam Webb.
* *Political Affairs.net* Entrevista con Sam Webb.
* *Politicalaffairs.net* "Our Best Hope".
* *Cpusa.org* Reflexiones sobre o socialismo.
* *Political Affairs.net* "Socialism Revisited".

|  |  |
| --- | --- |
| Control de autoridades | 
* Wd: Q555555
* WorldCat
* VIAF: 66194321
* FAST: 1601516
* ISNI: 0000 0000 4461 8428
* LCCN: no2004123124

 |
***The Red Tree*** (en galego ***A árbore vermella***) é un libro escrito e ilustrado por Shaun Tan, publicado no ano 2001.[]

Resumo
------

É un libro de imaxes que presentan unha viaxe a través dun fragmentado mundo escuro. As ilustracións son surrealistas. O texto é escaso e concorda coas ilustracións escuras.
A historia baséase en imaxes inspiradas pola experiencia da depresión. A personaxe principal é unha solitaria nena rubia. Unha vermella folla de árbore persegue a rapaza durante todo un día e con isto a rapaza declarase como se sente e representa as súas preocupacións. Case non se aprecia pero cada cadro é unha folla vermella que simboliza a esperanza.
Ao final a pequena rapaza esta sorrindo nunha fermosa follaxe da árbore de cor vermella que medra na súa habitación.
Neste libro o autor aborda tamén temas como a inmigración e outras culturas.

|  |  |
| --- | --- |
| Control de autoridades | 
* Wd: Q7759956
* ISBN: 978-0-9688768-3-1
* OCLC: 229270284
* OL: OL8559120M

 |
O **estándar de exclusión de robots** (tamén chamado **protocolo de exclusión de robots** ou **protocolo robots.txt** ) é unha forma de indicar aos exploradores web e a outros robots web que partes dun sitio web poden ver.

Para darlle aos robots instrucións sobre a que páxinas dun sitio web poden acceder, os propietarios do sitio colocan un ficheiro de texto chamado robots.txt no directorio principal do seu sitio web, por exemplo  Arquivado 03 de outubro de 2013 en Wayback Machine.. Este ficheiro de texto indica aos robots a que partes do sitio poden acceder ou non. Non obstante, os robots poden ignorar os ficheiros robots.txt, especialmente os robots maliciosos. Se o ficheiro robots.txt non existe, os robots web asumen que poden ver todas as partes do sitio.

Exemplos de ficheiros robots.txt
--------------------------------

* Google
* YouTube
* Wikipedia

Notas
-----

1. ↑  "Robot Exclusion Standard". *www.helpforwebbeginners.com*. Consultado o 2023-06-20.
2. ↑  "The Web Robots Pages". *www.robotstxt.org*. Consultado o 2023-06-20.

---

|  |  |
| --- | --- |
| Este artigo tan só é un bosquexo |  *Este artigo é, polo de agora, só un bosquexo. Traballa nel para axudar a contribuír a que a Galipedia mellore e medre.* |

---
O **Pratt & Whitney R-1830 Twin Wasp** é un motor radial de aviación estadounidense refrixerado por aire. Despraza 30 litros e o seu diámetro e relación de diámetro/carreira eran ámbolos dous de 140 mm. O deseño remóntase aos experimentos de Pratt & Whitney en 1929 con motores de dúas liñas. A súa fabricación comezou no ano 1932 e foi amplamente usado nos anos 30.

Foi escollido como planta motriz para o bombardeiro pesado catrimotor Consolidated B-24 Liberator e o transporte bimotor Douglas DC-3, dous dos avións máis producidos da historia. Fabricáronse un total de 173 618 unidades do R-1830, sendo o motor de aviación máis producido da historia.

Unha versión máis desenvolvida, o R-2000, fabricouse a partir de 1942. O R-2000 tiá un diámetro superior de 146 mm e tiña outros cambios menores para mellorar o seu consumo e permitirlle que funcionase a maiores potencias con combustible de menor octanaxe. O principal usuario do R-2000 foi o Douglas DC-4.

No presente, 90 anos despois do seu deseño, o R-1830 aínda se usa en Douglas DC-3 e pode verse en varios museos e nalgúns cazas en festivais aéreos. Xa non se fabrica, pero aínda hai dispoñibles pezas de reposto e existe un mercado de motores e partes de segunda man.

Notas
-----

1. ↑  "R-1830 Twin Wasp Engine". *web.archive.org*. 2013-11-11. Archived from the original on 11 de novembro de 2013. Consultado o 2022-03-21.
Pito con mollo de pemento, típico prato principal da cociña húngara.
O **prato principal** dunha comida, adoita representar o principal alimento, que polo seu tamaño ou relevancia, é servido a parte. Por regra xeral, adoita servirse logo dos entremeses (*Entrée*) ou ensaladas. O prato principal dun menú adoita consistir no máis contundente, o máis complexo ou elaborado, o máis saboroso. Adoita estar composto de carne, peixe e nalgunhas ocasións de verdura. Os pratos precedentes adoitan ser de menor tamaño e importancia, por regra xeral está composto de sopas, ensaladas e/ou aperitivos diversos.

Características
---------------

No deseño do menú, o prato principal adoita ocupar na secuencia de pratos servidos unha posición de clímax, en tal deseño os pratos precedentes adoitan ter características que 'reforzan' a aparición en escena do prato principal. Dende un punto de vista fisiolóxico, os pratos precedentes adoitan ter a misión de acougar o apetito e relaxar o ambiente co obxecto de mostrar o prato principal.

Notas
-----

1. ↑  Julia Child, Louisette Bertholle, Simon Beck, (Julia Child, Louisette Bertholle, Simon Beck, Mastering the Art of French Cooking, 1967), «Mastering the Art of French Cooking»,

Véxase tamén
------------

### Bibliografía

* Vergé, Roger (1996). Weidenfeld & Nicolson, ed. *The Main Course*. ISBN 0-297-83638-2. Consultado o 25 de maio de 2017.

|  |  |
| --- | --- |
| Control de autoridades | 
* Wd: Q772630
* GND: 4523592-2

 |
O **Pratt & Whitney JT9D** é un motor de aviación desenvolvido polo fabricante estadounidense Pratt & Whitney. Foi o primeiro reactor de alto índice de derivación en equipar un avión de pasaxeiros de fuselaxe ancha. A súa aplicación inicial foi o Boeing 747-100, o "Jumbo Jet" orixinal. Foi tamén o primeiro turboventilador de alto índice de derivación producido por Pratt & Whitney.

Deseño e desenvolvemento
------------------------

O JT9D fabricouse usando aliaxes de titanio e níquel. O motor ten un ventilador dunha única etapa, un compresor de baixo presión de tres fases e un compresor de alta presión de once acoplado a unha turbina de alta presión de dúas etapas e a unha de baixa presión de catro. O JT9D-3, a primeira versión certificada do motor, pesaba 3 905 kg e producía un pulo de 193 000 N. O custo orixinal do motor era de 800 000 dólares de 1968 (5,6 millóns en 2017). A súa fabricación rematou en 1990.

O JT9D comezou a desenvolverse en setembro de 1965 como parte do deseño do C-5 Galaxy. Se lle concedeu un contrato a Pratt & Whitney para estudar o tipo de gran motor necesario, pero o contrato de fabricación acabou gañándoo General Electric co seu turboventilador TF39. O JT9D foi, porén, elixido por Boeing para equipar o 747. O primeiro encendido tivo lugar en decembro de 1966 en East Hartford, Connecticut, e o motor voou por vez primeira en xuño de 1968 montado nun Boeing B-52E que servía como banco de probas para o 747.

Pratt & Whitney enfrontouse a grandes dificultades co deseño do JT9D durante o programa de probas do Boeing 747. Fallos de motor durante os voos de proba fixeron que trinta aparellos fosen aparcados no exterior da fábrica con bloques de cemento colgando dos píos, agardando polos motores redeseñados.

Boeing e Pratt & Whitney traballaron xuntos en 1969 para solucionar o problema. Este foi a ovalización, na cal o estrés durante a engalaxe provocaba que a cuberta do motor se deformase e adoptase unha forma oval causando que as pás da turbina de alta presión golpeasen nos lados.

Os motores JT9D que equiparon os avións de mando aerotransportado E-4A da USAF foron designados F105.

O sucesor da familia JT9D foi o Pratt & Whitney PW4000, que ten menos partes, é máis fiable e ten un custo base menor.

Notas
-----

1. ↑  Gunston 1989, p.126
2. ↑  Flight Global (ed.). "Aero engines 1968" (PDF). Consultado o 27 de xuño de 2018.

Bibliografía
------------

* Gunston, Bill. *World Encyclopedia of Aero Engines*. Cambridge, England. Patrick Stephens Limited, 1989. ISBN 1-85260-163-9
Coordenadas: 75°00′S 50°00′O﻿ / ﻿-75.000, -50.000

|  |
| --- |
| **Territorio Antártico Británico**
***(British Antarctic Territory)*** |
| 

|  |  |
| --- | --- |
| Flag of SGSSI |  |
| (Bandeira) | (Escudo) |

 |
|  |
| *Lema:* Investigación e Descubrimento |
| Idioma oficial | Inglés |
| Capital | ningunha |
| Comisionado | Tony Crombie |
| Área | 1 709 400 km² |
| Poboación | 200 |
| Moeda | Libra esterlina |

**Territorio Antártico Británico** (en inglés *British Antarctic Territory*) é a denominación que lle dá o Reino Unido ao territorio da Antártida sobre o que o reclama a soberanía, que abarca todas as terras ao sur do paralelo 60° S, entre o meridiano 20° O e 80° O, cunha superficie aproximada de 1.709.400 km². Esta reclamación superponse parcialmente coa área reclamada por Chile (Territorio Chileno Antártico) e totalmente coa da Arxentina (Antártida Arxentina). Estas reclamacións están suspendidas por aplicación do artigo 4 do Tratado Antártico de 1959.

En 1908 mediante "Cartas Patentes", Gran Bretaña declarou do seu dominio todas as terras situadas ao sur do paralelo 50° S, entre os 20° e 80° lonxitude Oeste de Greenwich. Como esa definición incluía a parte austral de América do Sur (Chile e a Arxentina), ditáronse unhas novas Cartas Patentes en 1917, esta vez excluíndo a zona ao oeste do meridiano 50° O ao norte do paralelo 58° S.

O territorio inclúe parte da Terra de Coats, a Península Antártica, as Illas Orcadas do Sur, as Shetland do Sur, a Illa Alexandre I e moitas outras.

O territorio foi declarado "Dependencia das Illas Malvinas".

Actualmente o Reino Unido considera esta rexión como Territorio británico de ultramar, separado das Malvinas.

Notas
-----

1. ↑   *(en inglés)*

|  |  |
| --- | --- |
| Control de autoridades | 
* Wd: Q165783
* WorldCat
* VIAF: 154216292
* EBID: ID
* GEC: 0004282
* GND: 4399981-5
* LCCN: n90685334
* OSM: 3394112
* TGN: 1000048

 |
Epicentro do sismo.
Danos na embaixada de Ecuador en Washington D. C..
O **Terremoto de Virxinia de 2011** foi un sismo de magnitude 5.8 na escala de Richter que ocorreu no estado estadounidense de Virxinia o 23 de agosto de 2011 á 1:51 PM EDT (17:51 UTC). O epicentro foi localizado a 60 quilómetros ao noroeste de Richmond e a 8 quilómetros desde a localidade de Mineral, segundo o Servizo Xeolóxico dos Estados Unidos (USGS). O sismo ocorreu ao longo da Falla de Spotsylvania, unha antiga falla situada no medio da placa norteamericana. Catro réplicas de magnitudes 2.8, 2.2, 4.2 e 3.4 sucedéronse nas seguintes doce horas causando gran temor.

O sismo (xunto co terremoto de 1944 de intensidade 5.8 na fronteira do estado de Nova York e Ontario) foi o máis forte ao leste do río Mississippi en 114 anos, desde 1897 cando a rexión foi sacudida por un terremoto centrado no condado de Giles (cunha magnitude estimada en 5.9 segundo a USGS ou magnitude 5.8 o USGS Professional Paper e o departamento de xeoloxía de Virginia Tech).

O Pentágono foi evacuado momentos logo do terremoto que foi sentido en toda a Costa leste dos Estados Unidos.

Notas
-----

1. ↑  "Magnitude 5.8 – Virginia". *United States Geological Survey* (en inglés). Arquivado dende o orixinal o 24 de agosto de 2011. Consultado o 10 de novembro de 2012.
2. ↑  USGS (ed.). "Largest Earthquakes by State, List of Earthquakes". Arquivado dende o orixinal o 24 de agosto de 2011. Consultado o 10 de novembro de 2012.
3. ↑  USGS (ed.). "Historic United States Earthquakes Sorted by State & Date". Arquivado dende o orixinal o 06 de setembro de 2011. Consultado o 10 de novembro de 2012.
4. ↑  earthquake.usgs.gov (ed.). "Historic Earthquakes". Arquivado dende o orixinal o 24 de agosto de 2011. Consultado o 23 de agosto de 2011.
5. ↑  "SEISMICITY OF THE UNITED STATES, 1568-1989 (REVISED) by Carl W. Stover and Jerry L. Coffman (USGS Professional Paper 1527, 1993, pages 376-378)". Arquivado dende o orixinal o 20 de xullo de 2011. Consultado o 10 de novembro de 2012.
**Robustiano Sánchez Vila**, coñecido como **El sapo**, nado en Ponteareas en 1900 e finado en Valladolid en marzo de 1941, foi un político galego.

Traxectoria
-----------

Mecánico e serrador. Militante do PSOE e delegado de Traballo da Fábrica Candeira. Co golpe de Estado do 18 de xullo de 1936 fuxiu ao monte. Encartadao na causa 1.284/36 de Vigo por rebelión, foi declarado en rebeldía. Entregouse en 1939. Foi xulgado en Vigo por auxilio á rebelión e condenado a prisión atenuada no seu domicilio. En decembro de 1940 foi levado ao Manicomio Provincial de Valladolid, onde morreu en marzo de 1941.

Vida persoal
------------

Casou en 1928 con Genoveva Villar Táboas, que logo do golpe de Estado foi detida e estivo presa en Ponteareas.

Notas
-----

1. ↑  *El Pueblo Gallego*, 4-12-1936, p. 4.
2. ↑  *El Tea*, 13-5-1928, p. 3.
3. ↑  Martins Rodríguez, María Victoria (2011). "Cárceles y mujeres en Galicia durante el franquismo". *Stud. hist. H.ª cont.* (Universidad de Salamanca) (29): 87–117.

Véxase tamén
------------

### Bibliografía

* Rodriguez Gallardo, Ángel (2006). *O ruído da morte. A represión franquista en Ponteareas (1936-1939*. Sada: Do Castro.

### Ligazóns externas

* 

* Robustiano Sánchez Vila na páxina web *Nomes e Voces*.
Coordenadas: 52°22′23″N 4°53′35″L﻿ / ﻿52.373, 4.893

A praza Dam, co Palacio Real de Ámsterdam (no centro) e a Nieuwe Kerk (na esquerda), no ano 2005.
**Praza Dam** é unha praza da cidade de Ámsterdam, a capital dos Países Baixos. Os seus edificios notábeis e os frecuentos acontecementos convértena nun dos lugares máis coñecidos e importantes da cidade e do país.

Localización e descrición
-------------------------

A praza Dam atópase no centro histórico de Ámsterdam, a uns 750 metros ó sur do principal centro de transportes da cidade, a Estación Central de Ámsterdam. É máis ou menos rectangular e esténdese uns 200 metros de oeste a leste, a uns 100 metros de norte a sur. Conecta as rúas Damrak e Rokin, que discorren ó longo do curso orixinal do río Amstel dende a Estación Central de Muntplein (Casa de Moeda da Praza) e Munttoren. A praza tamén marca o punto final doutras rúas moi transitadas, Nieuwendijk, Kalverstraat e Damstraat. Un pouco máis aló do recuncho nordeste atópase o principal barrio vermello, de Wallen.

No extremo oeste da praza atópase o neoclásico Palacio Real, que funcionou como casa do concello dende 1655 até a súa conversión en residencia real en 1808. Xunto a el están a igrexa gótica do século XV de Nieuwe Kerk (*Igrexa Nova*) e o Museo de Cera de *Madame Tussaud*. O Monumento Nacional, un piar de pedra branca deseñada por Jacobus Johannes Pieter Oud e construído en 1956 en lembranza das vítimas da segunda guerra mundial, domina o lado opuesto da praza. Tamén con vistas á praza están o NH Grand Hotel Krasnapolsky e os exclusivos grandes almacéns Bijenkorf. Estas atraccións convertieron a praza Dam nunha zona turística. A praza, ademais, está chea de pombas.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Praza Dam Modificar a ligazón no Wikidata*** |

### Ligazóns externas

* 360-degree panorama of the Dam *(en inglés)*
* Live WebCam of Dam Square *(en inglés)*

* Portal:Países Baixos

|  |  |
| --- | --- |
| Control de autoridades | 
* Wd: Q839050
* WorldCat
* VIAF: 19145067017266630657
* GeoNames: 6930383

 |
O **Tolosa Club de Fútbol** é un club de fútbol español da localidade de Tolosa, en Guipúscoa. Foi fundado en 1922 e actualmente xoga na Terceira División.

Ten seccións de atletismo, baloncesto, balonmán, ciclismo, natación, pelota vasca e tenis.

Historia
--------

Fundouse en 1922 como Tolosa Football Club. Cando se creou a liga española en 1928, o Tolosa foi un dos dez equipos incluídos na chamada Segunda División B, que era a terceira categoría da liga. Foi incluído nesa categoría por ser o terceiro equipo máis importante no campionato rexional de Guipúscoa naquela época, por detrás da Real Sociedad e a Real Unión de Irún.

Desde entón o equipo sempre xogou na Terceira División ou nas categorías rexionais de Guipúscoa.

Uniforme
--------

* **Uniforme titular**: Camiseta, pantalón e medias azuis.

Estadio
-------

O Tolosa xoga no **Estadio de Berazubi**, que actualmente ten capacidade para 3.000 espectadores. Foi o primeiro estadio que se construíu en territorio español, en 1922. O estadio acolleu 8 campionatos de España de atletismo, o último en 1959. Foi reformado en 1972.

Datos do club
-------------

* **Tempadas en 1ª**:0
* **Tempadas en 2ª**: 30
* **Tempadas en 2ª B**: 1 (1928/29)
* **Tempadas en 3ª**: 42
* **Mellor posto na liga**: 8º (2ª B tempada 28-29)

Véxase tamén
------------

### Ligazóns externas

* Sitio web oficial

| * v
* c
* e
Terceira División RFEF - Grupo 4 · 2021-22 |
| --- |
| Alavés B · Amurrio · Anaitasuna · Aurrera · Barakaldo · Basconia · Beasain · Beti Gazte · Deusto · Durango · Lagun Onak · Leioa · Pasaia · Portugalete · San Ignacio · Santutxu · Tolosa · Urduliz · Uritarra · Vitoria |
Praza de María Pita, na Coruña.
*Este artigo trata de urbanismo, para o xornal galego vexa: Praza Pública.*
Unha **praza** é un espazo urbano público, amplo e descuberto, no que se adoitan realizar gran variedade de actividades.

Características
---------------

Hainas de múltiples formas e tamaños, e construídas en todas as épocas, pero non hai cidade no mundo que non conte cunha. Pola súa relevancia e vitalidade dentro da estrutura dunha cidade considéranse como salóns urbanos.

Decote son o elemento nuclear dunha poboación, o lugar arredor do cal comezan a levantarse as edificacións máis representativas, co que se converten en símbolos do poder. Son típicas en moitas vilas a praza do concello, a praza da igrexa (habitualmente coinciden, ou simplemente coñécense como a praza da vila); en localidades maiores son máis propias a praza da catedral ou a praza do pazo.

|  |  |
| --- | --- |
| Control de autoridades | 
* Wd: Q174782
* AAT: 300164841
* BNCF: 7199
* EBID: ID
* GEC: 0132353
* GND: 4046326-6
* HDS: 048856
* JSTOR: town-squares
* LCCN: sh85103400
* NDL: 00563255
* NKC: ph138941
* PSH: 284

 |
Orientación da nave en diferentes posicións.Orientación da nave en diferentes posicións.
A **Sonda solar Parker** é un vehículo da NASA lanzado en 2018 cun foguete Delta IV, dentro do proxecto Parker Solar Probe, enviado para aproximarse en sucesivas órbitas, ata 24, á viciñanza do Sol. Na súa décima pasada, o 21 de novembro de 2021, a sonda achegarase a uns 8,5 millóns de km do Sol, a unha velocidade de 165 km·s-1, despois dunha corrección de dirección ó paso pola viciñanza de Venus. Espérase que en decembro de 2024 acade a máxima aproximación ó Sol, a unha distancia de 6,5 millóns de km e unha velocidade duns 690 000 km·h-1.

A sonda leva instrumentos para medir o vento solar. Por métodos indirectos (o plasma xerado a partir dos choques coa sonda), pode inferir a cantidade de po na viciñanza do Sol, que é maior da esperada. A máis dos instrumentos, ten unha pantalla que os protexe do Sol, e un sistema de orientación para reorientarse de xeito autónomo, algo necesario debido a que os impactos do vento solar poden facer xirar a nave en tan só 30 s a pouco que se desequilibre, o que entre outros efectos causaría a destrución do instrumental. Asemade, hai períodos que non pode comunicarse coa Terra por mor de estar rodeado de potente radiación solar, equivalente a un forte berro fronte ó débil rumor que sería o sinal do aparello.

O proxecto, e polo tanto, a sonda, foi construída e é operada por APL (Aplied Physicis Laboratory, Laboratorio de Física Aplicada da NASA).

Notas
-----

1. 1 2  Schirber, Michael (2021-12-14). "How to Survive Flying Too Close to the Sun". *Physics* (en inglés) **14**.
2. ↑  Press, Europa (2021-11-15). "Space Dust Presents Opportunities, Challenges as Parker Solar Probe Speeds Back toward the Sun". *NASA*. Consultado o 2021-11-19.
***Tom Clancy's Splinter Cell*** é unha serie de videoxogos de acción/infiltración saída da imaxinación do escritor estadounidense Tom Clancy e desenvolta pola compañía francesa Ubisoft.

Neste serie controlamos a un espía chamado Samuel Fisher (Sam Fisher) que traballa para a axencia de nacional de seguridade (NSA) nun proxecto chamado Third Echelon, formado por Sam Fisher, Irving Laambert (o xefe), Anna Grímsdóttir (a experta informática), e un encargado de transporte e armamento que cambia de personaxe cada en cada xogo.

|  |  |
| --- | --- |
| **Os xogos de Splinter Cell editados ata a data son:** | Plataforma |
| Splinter Cell | Multiplataforma (2002) |
| Splinter Cell Pandora Tomorrow | Multiplataforma (2004) |
| Splinter Cell Chaos Theory | Multiplataforma (2005) |
| Splinter Cell Double Agent | Multiplataforma (2006) |
| Splinter Cell Essentials | PSP (2006) |
|

O que coincide nos tres xogos é a forma de xogalos, o sixilo é fundamental en todos os episodios da saga. Hai que sorprender os inimigos, usar a túa arma o menos posible e que ninguén te vexa ou soen as alarmas. Un simple erro pódeche arruinar a misión. Todos son bastante "lineais", para pasar unha misión só tes unha forma de facelo. En Pandora Tomorrow e Chaos Theory incluíuse o modo multixogador.

Está en desenvolvemento a cuarta entrega de Splinter Cell que ten previsto saír no 2006. O novo nome que levará a nova entrega será *Splinter Cell Double Agent*. Pero parece que na nova entrega o argumento cambiará moito, xa que Sam Fisher vai ser un fuxido da lei buscando vinganza polo atropelo da súa filla Sara.

|  |  |
| --- | --- |
| Control de autoridades | 
* Wd: Q2514735
* GiantBomb: 3025-338

 |
A **Scottish Football League First Division** é a máxima división da Liga escocesa de fútbol e o segundo nivel do sistema de ligas de fútbol en Escocia. Entre 1890 e 1975 foi o nivel máis alto.

A división foi introducida na tempada 1975–76 do fútbol escocés para substituír a vella **Scottish Football League Division Two**. Consta de dea equipos e cada ano o campión ascende a Scottish Premier League, sempre o seu estadio que cumpra os requisitos. O último clasificado é descendido automaticamente mentres que o penúltimo debe xogar unha eliminatoria de promoción co segundo, terceiro e cuarto clubs do nivel inferior, a Scottish Second Division.

Cada tempada xógase en enfrontamentos todos contra todos a catro voltas.

Campións da First Division
--------------------------

| Tempada | Campión | Subcampión |
| --- | --- | --- |
| 1998–99 | Hibernian | Falkirk |
| 1999–00 | St. Mirren | Dunfermline Athletic |
| 2000–01 | Livingston | Ayr United |
| 2001–02 | Partick Thistle | Airdrieonians |
| 2002–03 | Falkirk | Clyde |
| 2003–04 | Inverness Caledonian Thistle | Clyde |
| 2004–05 | Falkirk | St. Mirren |
| 2005–06 | St. Mirren | St. Johnstone |
| 2006–07 | Gretna | St. Johnstone |
| 2007–08 | Hamilton Academical | Dundee |
| 2008–09 | St. Johnstone | Partick Thistle |
| 2009–10 | Inverness Caledonian Thistle | Dundee |
| 2010–11 | Dunfermline Athletic | Raith Rovers |
| 2011–12 | Ross County | Dundee |
| 2012–13 | Partick Thistle | Greenock Morton |
|
Illa de Anchorage
**Tom Neale**, nado o 6 de novembro de 1902 en Wellington e finado o 27 de novembro de 1977 en Rarotonga, foi un neozelandés que pasou parte da súa vida nas Illas Cook, incluíndo 16 anos, durante tres estadías, vivindo só na illa de Anchorange no atol de Suwarrow e que foi a base dunha popular autobiografía.

### Traxectoria

Neale ingresou na Royal New Zealand Navy aos dezaoito anos como aprendiz de maquinista navegando polas illas do Pacífico e despois de deixar o exército seguiu de illa en illa, realizando traballos temporais ou en barcos comerciais. Entre 1928 e 1943 asentou en Moorea, Tahití, a partir de 1943 traballou como comerciante nas Illas Cook, coñeceu ao escritor Robert Dean Frisbie en Rarotonga, e soubo polos seus relatos do atol de Suwarrow, onde Frisbie vivira durante un curto período de tempo en 1942, en 1945 Neale visitou o atol e decidiu que ese era o lugar onde quería vivir. En outubro de 1952 desembarcou en Suwarrow, que permanecía deshabitada desde o remate da segunda guerra mundial. Estableceuse na illa de Anchorage, acondicionou unha cabana na que habitaran vixías militares durante a guerra, permaneceu alí ata xullo de 1954 cando regresou a Rarotonga por problemas no lombo. En 1956 casou con Sarah Haua coa que tivo dous fillos. En marzo de 1960 volveu a Suwarrow, permanecendo alí durante tres anos e medio ata xaneiro de 1964, entre as visitas que recibiu nese tempo estivo a do escritor británico Noel Barber, que soubera da vida de Neale na illa por un informe da United States Navy, e máis tarde cando Neale volveu a Rarotonga axudoulle a escribir a súa autobiografía *An Island to Oneself*, que se publicou en 1966 e que se vendeu ben e que lle permitiu a Neale mercar abondosas provisións para a súa seguinte estadía. que se produciu en xuño de 1967 permanecendo alí ata 1977, cando tivo que ser levado a Rarotonga para tratarlle un cancro de estómago, morrendo meses despois.

Notas
-----

1. ↑  Helm e Percival (1973): *Sisters In The Sun: The Story of Suwarrow and Palmerston Atolls*, p 92
2. ↑  Helm and Percival, p 99

|  |  |
| --- | --- |
| Control de autoridades | 
* Wd: Q2633299
* WorldCat
* VIAF: 90724367
* BIBSYS: 7019210
* BNF: 12627944p
* FAST: 268942
* GND: 1165547716
* ISNI: 0000 0001 1774 4362
* LCCN: n90643034
* NTA: 097502189
* OL: OL884993A
* SELIBR: 322152
* SUDOC: 135237513

 |
Soto no Museo de Historia de Varsovia.
Un **soto** é unha parte ou andar dun edificio que se atopa por debaixo do nivel do chan, xunto aos alicerces. Nos sotos das casas adóitanse atopar a caldeira ou o sistema de calefacción, mentres que nos edificios de maior tamaño pode haber mesmo varios sotos que en moitos casos se utilizan como aparcadoiro para vehículos.

Características
---------------

Ao se atopar baixo o nivel do chan, os sotos teñen unhas características especiais como unha temperatura estábel, humidade e pouca ou ningunha luz solar. Por isto tamén se utilizan para a conservación dalgúns alimentos ou bebidas como o viño. Ás veces tamén serven para gardar ferramentas, cousas vellas ou madeira para o lume.

Etimoloxía
----------

Do latín *subtu*, da preposición *sub* (do mesmo xeito que o *sobrado*, a parte oposta da casa no alto, procede do latín *superatu*, da preposición *super* ou *supra*). Por ter este significado é pouco esperable que producise topónimos. Debido á súa etimoloxía, aplícase tamén a unha "pataqueira" ou *sotana*, pois os tubérculos están soterrados, caso no que si ten máis sentido que dea lugar a microtopónimos.

Confúndese ocasionalmente con *souto*, "fraga de castiñeiros", porque *Soto* foi o xeito da castelanización sistemática do apelido galego *Souto*. Velaí unha das explicacións dunha cantidade variable de topónimos Soto en Galicia. En cambio, en castelán *soto* ten un significado propio e diferente: igual que o galego **souto**, procede do latín *saltus*, "bosque, selva, terreo montañoso ou de pasto"

Notas
-----

1. ↑  Definicións no *Dicionario da Real Academia Galega* e no Portal das Palabras para *soto*.
2. ↑  Diccionario Xerais da Lingua, Gran Dicionario Xerais da Lingua, Gran Dicionario Século 21 da Lingua Galega
3. ↑  Diccionario Xerais da Lingua, Gran Dicionario Xerais da Lingua, Gran Dicionario Século 21 da Lingua Galega
4. ↑  Diccionario Xerais da Lingua, Gran Dicionario Xerais da Lingua, Gran Dicionario Século 21 da Lingua Galega; Diccionario de la Real Academia Española

|  |  |
| --- | --- |
| Control de autoridades | 
* Wd: Q234852
* AAT: 300004757
* GEC: 0211690
* GND: 4030194-1
* JSTOR: cellars
* LCCN: sh85012053
* MAG: 2781297371
* NDL: 00573008
* NKC: ph156676
* PSH: 234

 |
Coordenadas: 24°44′23″S 15°17′16″L﻿ / ﻿-24.73983, 15.28765

Dead Vlei
Panorámica da duna Elim
 Dead Vlei, parte de Sossusvlei.**Sossusvlei** é unha salina no deserto central de Namib, que se atopa dentro do Parque Nacional Namib-Naukluft. Alimentado polo río Tsauchab, é coñecido polas altas dunas de area vermella que o rodean, formando un importante mar de area (erg).

Dead Vlei e Hidden Vlei están preto de Sossusvlei.

Clima
-----

O Parque Nacional de Etosha ten un clima árido. A temperatura media anual é de 24 °C. No inverno, a temperatura baixa media é de arredor de 10 °C, mentres que no verán roldan os 40 °C. Como é un deserto, hai unha gran variación entre o día e a noite. Case nunca chove no inverno.

Notas
-----

1. ↑  "7 fotos inacreditáveis do deserto de Sossusvlei". *Mega Curioso - As curiosidades mais interessantes estão aqui* (en portugués). 2021-02-13. Consultado o 2023-03-01.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Sossusvlei Modificar a ligazón no Wikidata*** |

---

|  |  |
| --- | --- |
| Este artigo tan só é un bosquexo |  *Este artigo sobre xeografía é, polo de agora, só un bosquexo. Traballa nel para axudar a contribuír a que a Galipedia mellore e medre.* *Existen igualmente outros artigos relacionados con este tema nos que tamén podes contribuír.* |

---


|  |  |
| --- | --- |
| Control de autoridades | 
* Wd: Q1932730
* WorldCat
* VIAF: 315165237
* GeoNames: 3353011

 |
**Sandra Daviú**, nada en Barcelona o 22 de marzo de 1975, é unha presentadora española de televisión.

Traxectoria profesional
-----------------------

É licenciada en Ciencias da Información pola Universidade Autónoma de Barcelona. Comezou a súa carreira como presentadora, redactora e comentarista da canle temática Teledeporte.

Posteriormente, entre 2001 e 2005, pasou a presentar *Escuela del deporte* en La 2 xunto a Carlos Beltrán e Estela Giménez. En 2005 traballou no programa *España es* xunto con Mon Santiso e Belén Esteve, tamén en La 2. Foi ademais reporteira do programa *España directo* en La 1. Copresentou diversos programas en La 1 de TVE, como *Noche de baile* xunto ao coreógrafo Poty e *El disco del año* xunto a Carlos Lozano, ambos en 2006, ademais de conducir o programa de La 2 *La suerte en tus manos* ata 2008. Tamén comentou o sorteo de Nadal de 2007 xunto a Ana Belén Roy e presentou en La 2 o programa de fin de ano *Sol de medianoche*. Tamén no ano 2008 ela foi a encargada de retransmitir o Festival de Eurovisión de Baile 2008 que se fixo en Glasgow.

Sandra Daviú incorporouse a Antena 3 o 1 de agosto de 2008 onde pasou a presentar *El Diario*, despois de que a súa antiga presentadora, Patricia Gaztañaga, deixase o programa. En 2011 o programa foi cancelado. En 2010 presentou xunto a Jorge Fernández as Badaladas de Fin de Ano en Antena 3. En decembro de 2011 aparece no especial de famosos de *¡Ahora caigo!*, sendo unha deles. Era a número 2.

En 2012 encargouse da presentación de *Espejo Público* durante os meses de xullo e agosto para cubrir as vacacións de Susanna Griso.

Desde marzo de 2013 e ata xullo de 2013 Sandra Daviú presentou novamente en Televisión Española o programa *La suerte en tus manos*.

En xuño de 2013, confírmase que Sandra Daviú volverá encargarse da versión estival de *Espejo público*, entre os meses de xullo e agosto. Comeza a presentalo o día 15 de xullo.

Notas
-----

1. ↑  FormulaTV. "Sandra Daviú sustituye de nuevo en verano a Susanna Griso en 'Espejo Público'" (en castelán). Consultado o 3 de xullo de 2013.

Véxase tamén
------------

### Ligazóns externas

* Web oficial de Sandra Daviú *(en castelán)*

|  |  |
| --- | --- |
| Control de autoridades | 
* Wd: Q6119952
* IMDb: nm2143977

 |